b'\n_START_ARTICLE_\nJohn Quincy Adams\n_START_SECTION_\nBiografija\n_START_PARAGRAPH_\nJ. Q. Adamso t\xc4\x97vas D\xc5\xbeonas Adamsas buvo antrasis JAV prezidentas ir vienas \xc4\xaftakingiausi\xc5\xb3 Jungtini\xc5\xb3 Valstij\xc5\xb3 T\xc4\x97v\xc5\xb3-\xc4\xafk\xc5\xabr\xc4\x97j\xc5\xb3. Jaunyst\xc4\x97je J. Q. Adamsas ilgai gyveno Europoje, kai t\xc4\x97vas dirbo pasiuntiniu Pranc\xc5\xabzijoje ir Nyderlanduose. Mok\xc4\x97si Leideno universitete, lank\xc4\x97si daugelyje Europos valstybi\xc5\xb3, i\xc5\xa1moko pranc\xc5\xabz\xc5\xb3 ir oland\xc5\xb3 kalbas. 1787 m. baig\xc4\x97 Harvardo kolegij\xc4\x85. Dirbo teisininku, advokatu. Palaik\xc4\x97 D\xc5\xbe. Va\xc5\xa1ingtono sprendim\xc4\x85, kad JAV nesiki\xc5\xa1t\xc5\xb3 \xc4\xaf revoliucij\xc4\x85 Pranc\xc5\xabzijoje. 1794 m. buvo paskirtas JAV ambasadoriumi Nyderlanduose, 1796 m. Portugalijoje, o 1797 m. \xe2\x80\x93 Pr\xc5\xabsijoje. 1801 m. gr\xc4\xaf\xc5\xbe\xc4\x99s \xc4\xaf JAV v\xc4\x97l dirbo advokatu, o 1802 m. i\xc5\xa1rinktas \xc4\xaf Masa\xc4\x8dusetso valstijos Senat\xc4\x85. Po met\xc5\xb3 i\xc5\xa1rinktas \xc4\xaf JAV Senat\xc4\x85, tuo pat metu Harvardo universitete dirbo retorikos profesoriumi. 1808 m. pasitrauk\xc4\x99s i\xc5\xa1 Federalist\xc5\xb3 partijos, atsistatydino ir i\xc5\xa1 JAV Senato. 1809 m. paskirtas pirmuoju JAV ambasadoriumi Rusijoje. 1814 m. buvo at\xc5\xa1auktas i\xc5\xa1 Rusijos ir paskirtas vadovauti JAV pusei derybose su Jungtine Karalyste d\xc4\x97l 1812 m. vykusio JAV ir Jungtin\xc4\x97s Karalyst\xc4\x97s karo. Derybos buvo baigtos 1814 m. pasira\xc5\xa1ius Gento taikos sutart\xc4\xaf. Po deryb\xc5\xb3 J. Q. Adamsas buvo paskirtas JAV ambasadoriumi Jungtin\xc4\x97je Karalyst\xc4\x97je. Nuo 1817 m. prezidentas J. Monroe paskyr\xc4\x97 J. Q. Adams\xc4\x85 JAV valstyb\xc4\x97s sekretoriumi. \xc5\xa0iose pareigose J. Q. Adamsas dirbo a\xc5\xa1tuonerius metus ir daug prisid\xc4\x97jo prie vadinamosios Monro doktrinos suformulavimo. Laikomas vienu geriausi\xc5\xb3 JAV diplomat\xc5\xb3, santykiuose su Europos valstyb\xc4\x97mis. Nuo 1831 m. iki 1848 m. Jungtini\xc5\xb3 Valstij\xc5\xb3 Atstov\xc5\xb3 r\xc5\xabm\xc5\xb3 narys.\n_START_SECTION_\nPrezidento rinkim\xc5\xb3 kampanija\n_START_PARAGRAPH_\nPasibaigus prezidento J. Monroe kadencijai, 1824 m. JAV prezidento rinkim\xc5\xb3 kampanijoje, n\xc4\x97 vienas kandidatas negavo pakankamai bals\xc5\xb3 laim\xc4\x97ti rinkimuose. Tod\xc4\x97l 1825 m. vasar\xc4\xaf J. Q. Adams\xc4\x85 \xc5\xa1e\xc5\xa1tuoju JAV prezidentu i\xc5\xa1rinko JAV Atstov\xc5\xb3 r\xc5\xabmai. Tai vienintelis kartas, kai JAV prezident\xc4\x85 i\xc5\xa1rinko JAV parlamentas. Po rinkim\xc5\xb3, Adamso draugai dav\xc4\x97 jam patarim\xc4\x85 \xe2\x80\x93 atleisti visus buvusio prezidento J. Monroe paskirtus asmenis ir \xc4\xaf federalines pareigybes paskirti savo \xc5\xbemones. Adamso patar\xc4\x97jai nerimavo d\xc4\x97l to, kad Monroe administracijos \xc5\xbemon\xc4\x97s palaik\xc4\x97 Andrew Jackson\xc4\x85 per 1824 m. kampanij\xc4\x85. A. Jacksono r\xc4\x97m\xc4\x97jai \xc4\xafnir\xc5\xa1o kai su\xc5\xbeinojo, kad j\xc5\xb3 kandidatas pralaim\xc4\x97jo Adamsui. Jie buvo \xc4\xafsitikin\xc4\x99, kad Adamsas papirko Henry Clay, kad \xc5\xa1is paremt\xc5\xb3 j\xc4\xaf rinkim\xc5\xb3 metu. Daugelis j\xc5\xb3 pasisak\xc4\x97, kad jie blokuos Adamso sprendimus kiekviena proga, kol Jacksonas nei\xc5\xa1kels savo kandidat\xc5\xabros \xc4\xaf prezidentus 1828 m. D\xc4\x97l siekio panaikinti vergij\xc4\x85 JAV, J. Q. Adamso politikai ypa\xc4\x8d oponavo pietin\xc4\x97s valstijos.'